Title: II
Author: UNMS

II.
PREDKLADACIA SPRÁVA
ku
vstupu Slovenskej republiky 
do Európskej organizácie pre posudzovanie zhody - EOTC

Európska dohoda o pridružení uzatvorená medzi Európskymi spoločenstvami a ich členskými štátmi na strane jednej a Slovenskou republikou na strane druhej (ďalej len „dohoda“) v článku 75 bod 2. uvádza: „za týmto účelom sa bude spolupráca usilovať: - o podporu používania technických predpisov Spoločenstva, európskych noriem a postupov pre hodnotenie zhodnosti, - tam, kde je to vhodné o dosiahnutie uzavretia dohôd o vzájomnom uznávaní v týchto oblastiach, - o podporu aktívnej a pravidelnej účasti Slovenskej republiky v práci špecializovaných organizácií (CEN, CENELEC, ETSI, EOTC)“.
Poslaním EOTC je v rámci jednotného trhu s primeraným vzťahom k tretím krajinám umožniť vzájomné uznávanie zhody výrobkov alebo služieb, ktoré sú v súlade so stanovenými požiadavkami a tým prispievať k ekonomickej spolupráci, k znižovaniu cien výrobkov a k zlepšeniu využitia súčasnej infraštruktúry na posudzovanie zhody v členských krajinách EOTC. Ďalej EOTC umožňuje a podporuje aktivity jeho členov a partnerov k rozvoju iniciatív podporujúcich jednotný trh a služieb v záujme spotrebiteľa a užívateľa.
EOTC bola požiadaná Európskou komisiou podporiť kandidátske krajiny o vstup do Európskej únie v snahe zníženia bariér vo voľnom pohybe tovaru. Krajiny CEFTA a to: Česká republika, Poľsko a Maďarsko už sú členmi EOTC. 
V súlade so štatútom EOTC má Slovenská republika možnosť stať sa plnoprávnym členom A ako národný člen (podrobnosti sú uvedené v časti 2.1) alebo ako afilovaný člen (podrobnosti sú uvedené v časti 2.2). 
Úrad pre normalizáciu, metrológiu a skúšobníctvo Slovenskej republiky (ďalej len „úrad“) má snahu stať sa národným členom EOTC a v tomto smere už vyvinul určitú iniciatívu. Predseda úradu v júli 2000 zriadil Radu pre posudzovanie zhody pri Úrade pre normalizáciu, metrológiu a skúšobníctvo Slovenskej republiky (ďalej len „Rada“), ktorá je tvorená zo zástupcov jednotlivých rezortov, orgánov pre posudzovanie zhody a výrobcov (podrobnosti sú uvedené v časti 4). Rada po zahrnutí požiadaviek popísaných v bode 2.1 do svojho štatútu by spĺňala kritéria, ktoré kladie EOTC na zastupujúci orgán. V októbri 2000 sa zástupca úradu zúčastnil na Generálnom zhromaždení EOTC v Bruseli a v novembri 2000 navštívil úrad generálny tajomník EOTC pán Gordon Gaddes. Počas svojej návštevy sa stretol s vedením úradu, so zástupcami rezortov a výrobcov, ktorých reprezentovala Rada, so zástupcami autorizovaných osôb a národnej spoločnosti pre posudzovanie zhody EUROLAB Slovakia. Vysvetlil princípy EOTC, jej činnosť a výhody pre kandidátske krajiny. Pán Gordon Gaddes vyjadril podporu Slovenskej republike a úradu v snahe stať sa národným členom EOTC. 
Členstvo národného člena je otvorené pre národné orgány pre posudzovanie zhody, ktoré v Slovenskej republike sú v kompetencii úradu. Slovenská republika zastupovaná Radou pri úrade má predpoklady stať sa národným členom EOTC.